Parlo ciæo 05 novembre 2017
Stöia e evoluçion da Croxe Rossa. À Campomòn l’unico museo d’Italia
Genova - L’è squæxi çent’anni che a Croxe Rossa a l’è in serviçio permamente, anche in tempo de paxe, tutte e vòtte che ghe n’è de beseugno (fin a-o 1919 a l’intrava in fonçion solo in occaxon de guære). A seu existensa a l’è unna cösa dæta pe segua, comme quella de un monte ò do mâ, comme se a fïse parte do paisaggio sociale do Mondo. Coscì un o finisce pe ascordâse che derê gh’è stæto e gh’è a voentæ de tante persoñe, e ciù tante sensa nomme, sensa e quæ st’instituçion a no ghe saiæ mai stæta.
L’è ben fermâse à pensâ in çimma à ste cöse, perché coscì un o se rende conto che e conquiste sociali s’arremban in sce unna tenscion continua, ch’a no deve mai ammermâ. Unna mainea pe fâlo a l’è fòscia quella de anâ à vixitâ o museo da Croxe Rossa Italiaña de Campomòn, a-e pòrte de Zena, l’unico into seu genere in Italia. Un museo donde se peu anâ apreuvo à l’evoluçion de l’attivitæ da Croxe à livello locale, italian e internaçionâ, scin a-a giornâ d’ancheu, con sale che ricostruiscian un uspiâ da campo, e un archivio de documenti de grande valô.
“Devo dî che sta realtæ a no l’è guæi conosciua”, o ne spiega o Giuseppe Pittaluga fondatô e anima do museo, inte un bello zeneise, “ma a l’è vea che quande vëgnan à vixitâne, da Zena, da-a Liguria ò da feua, e gente gh’arrestan. L’espoxiçion a l’è ricca, fruto de donaçioin arrivæ da tutta Italia e no solo – pe exempio gh’è di mezzi d’epoca belliscimi – e un o se rende conto de comme son cangiæ e cöse”. Ghe domando comme se sostëgne l’iniçiativa, e in generale l’attivitæ da Croxe Rossa Italiaña e Internaçionâ. O Pittaluga o me dà a rispòsta che m’aspëtavo. “E intræ da Croxe en chinæ inti anni, un pö perché e famigge gh’an meno disponibilitæ, un pö perché ormai gh’è tanta “concorrensa” tra e organizzaçioin che domandan arrembo econòmico a-a societæ. Chì o museo o fonçioña con pöche speise, e pe oua va ben coscì, ma voemmo cresce”. E o tia feua unn’idea ch’a no l’è ninte mâ. “Perché no includde a vixita do museo da Croxe Rossa Italiaña tra e attivitæ de scheue?”. I insegnanti che ne lezan, che ghe fassan un pensceo!
Lescico
Ammermâ: diminuire
Apreuvo (anâ) : seguire
Arremban: appoggiano
Arrestan (ghe): rimangono sopresi
Campomòn: Campomorone
Chinæ: scese
Çimma (in): su
Derê: dietro
Giamin: fatica
Guæi: molto
Segua (dæta pe): data per scontata
Sensa nomme: anonime
Squæxi: quasi
© Riproduzione riservata
lij_Latn lij_Latn lij_Latn lij_Latn lij_Latn lij_Latn scn_Latn lij_Latn lij_Latn lij_Latn lij_Latn cjk_Latn srd_Latn kmr_Latn lus_Latn lij_Latn lij_Latn lij_Latn scn_Latn ita_Latn